**Резолюция № 14**

**Нови практики и политики за постигане на равнопоставеност между половете**

Задачата за постигане на равнопоставеност между половете представлява много сериозно предизвикателство. Въпреки полаганите усилия, тенденцията за задълбочаване на неравенствата на работното място не е преодоляна, дори пандемията от COVID-19 допълнително усложни ситуацията.

КТ „Подкрепа“ винаги е защитавала принципа на равните възможности и равното третиране на работниците, подчертавайки че този принцип е основен елемент на демократичното развитие на трудовия процес. За нас неравенството на работното място е несправедливо - поради тази причина нашата организация е ясно ангажирана с темата за равно заплащане за равнопоставен труд. Този принцип е неизменна част както от нашата политика на национално равнище, така и в синдикалната ни дейност, основно при колективното трудово договаряне, където ние предлагаме и прилагаме решения за преодоляване не само на разликите в заплащането, но и в политиките за развитие на човешките ресурси, при наемането на работа, при повишения и развитие на кариерата на работещите жени. Затова ние полагаме усилия за подобряване на националните политики за съчетаване на семейния с професионалния живот, които да оказват по-навременна и конкретна подкрепа на работещите жени. За нас реална равнопоставеност означава еднаква икономическа независимост на мъжете и жените, възможности за съчетаване на личния и професионален живот; равно представителство при взимането на решения; изкореняване на всички форми на насилие и премахване на стереотипите, свързани с пола.

Ние оставаме твърдо ангажирани с проблемите на равнопоставеността между полoветe, като ясно определяме за свои задачи:

* да продължаваме да настояваме за въвеждане на правни норми, гарантиращи равно заплащане на труда и равно участие на жените на всички нива на управление и вземане на решения.
* договаряне на повече социални придобивки в помощ при отглеждането на деца и за улесняване на успешната кариерна реализация на работещите жени.
* предприемане на мерки да преодоляване на неравенствата между половете на всички ръководни нива в синдикалните организации с цел да се повиши ролята им в процесите на разработване на основните политики и на вземане на решения.
* при колективното трудово договаряне да бъде отделено време и внимание за обучение на жените, участващи в преговарящите екипи, както и на темите за преразглеждане на съществуващите системи за оценка на полагания труд.
* решителна борба със стереотипите и предразсъдъците, за преодоляване на т. нар. „стъклен таван" по отношение на кариерното развитие на жените и за интегриране на принципа на равенство между половете за създаване на разнообразна и приобщаваща работна среда, съобразена с ценностите и достойнството на работещите.
* утвърждаване на правото на всеки да работи без насилие и тормоз, явления ,които са все още част от реалността на много професии, особено за работещите жени, и подпомагане на жертвите при пълна конфиденциалност.

Равнопоставеността между половете представлява труден за възприемане и въвеждане в обществото принцип. За КТ „Подкрепа“ насърчаването на равнопоставеността между половете е основна предпоставка за обществения прогрес и устойчивото развитие на българското общество и ние потвърждаваме ангажимента си да работим за утвърждаване принципите на равнопоставеността в синдикалните ни дейности и мероприятия като част от нашата по-обхватна политика за социална справедливост, социален прогрес и устойчиво развитие на България!